
Narvas Linda tn 4 hoones asuvate 5. korruse ruumide kasutusse andmiseks korraldatud suulise avaliku enampakkumise tulemuste kinnitamine (OÜ LazerGames)
1. ASJAOLUD JA MENETLUSE KÄIK

Vastavalt Narva Linnavalitsuse 10.07.2013. a korraldusele nr 626-k kuulutas Narva Linna Arenduse ja Ökonoomika Amet (edaspidi ka Amet) välja avaliku suulise enampakkumise linnavara – Narvas Linda tn 4 hoones asuvate 5. korruse ruumide nr 15-17, 24-27 üldpindalaga 275,0 m2 üürile andmiseks, kehtestades järgmised tingimused:

· kasutusala 

-
kontoriruumid või spordisaal;

· üürilepingu kehtivusaeg
-
10 aastat;

· üüritasu alghind

-
1 euro kuus;

· osavõtutasu

-
32 eurot.

Üürilepingu lisatingimused:

· investeeringud linnavara viimiseks üürilepingu tingimustel kasutamiseks kõlblikku seisukorda;

· elamu ja sellega külgneva maa-ala hoolduskulude tasumine vastavalt jooksva aasta kulude kalkulatsioonile;

· kommunaalmaksete tasumine vastavalt tegelikule tarbimisele.

Enampakkumise kuulutus avaldati 20.07.2013. a kohalikus ajalehes „Narvskaja Gazeta“.

Enampakkumine viidi läbi 08.08.2013.a algusega kell 11.00 Ameti ruumis Narvas aadressil Peetri plats 3-23, tuba 2 (4. korrus).

Enne enampakkumise algust esitati enampakkumisel osalemiseks ainult üks avaldus, mille alusel registreeriti osalejaks LazerGames OÜ, registrikood 12465359, kellele väljastati registreerimisnumber 12.

Osaleja nr 12 pakkus üüri suuruseks 1,00 euro kuus (ilma käibemaksuta). Seega müüdi üüriõigus hinnaga 1,00 euro kuus (ilma km-ta) osalejale nr 12 (LazerGames OÜ, registrikood 12465359). Enampakkumise kohta koostati 08.08.2013.a protokoll nr 1-a.

Osaleja ei esitanud Ametile mingeid kaebusi ning proteste enampakkumiste ettevalmistamise või läbiviimise kohta.

2. ÕIGUSLIKUD ALUSED

2.1. Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab elu küsimusi, mis volikogu määruste või otsusega või linna põhimäärusega on pandud täitmiseks valitsusele.

2.2. Tulenevalt Narva Linnavolikogu 17.03.2005 määruse nr 14/52 „Linnavara kasutusse andmise kord” (edaspidi ka Kord) punkti 8 võib linnavara kasutusse andmine toimuda nii avalikul kui piiratud osalejate arvuga enampakkumisel (kas suuliselt, kirjalikult või eelläbirääkimistega). Antud juhul korraldati avalik suuline enampakkumine, mille valmistas ette ja viis läbi Narva Linna Arenduse ja Ökonoomika Amet (edaspidi ka Amet või Enampakkumise korraldaja) Korra punkti 10 alusel.

2.3. Vastavalt Korra punktile 9 viiakse enampakkumine läbi juhul, kui oma osavõtusoovi on avaldanud vähemalt üks pakkuja. Enampakkumises osales ainult üks osaleja (LazerGames OÜ).

2.4. Korra punkti 11 kohaselt on enampakkumise korraldaja kohustatud tagama enampakkumise protseduuri protokollimise ja esitama enampakkumise tulemused linnavalitsusele kinnitamiseks. Enampakkumise läbiviimise aja ja koha määrab enampakkumise läbiviija. Lähtuvalt Korra punktist 12 avaldab enampakkumise korraldaja teate enampakkumise kohta kohalikus ajalehes vähemalt 20 (kakskümmend) kalendripäeva enne enampakkumise toimumist. Ajalehekuulutuses märgitavate andmete loetelu määrab enampakkumise korraldaja oma äranägemise järgi. Vastavalt Korra punktile 20 avaliku enampakkumise ettevalmistamise käigus määrab enampakkumise korraldaja komisjoni, mis peab olema vähemalt kolmeliikmeline, nimetab komisjoni esimehe ja liikmed. Komisjon kindlustab enampakkumise läbiviimise protseduuri protokollimise.

2.5. Tulenevalt Korra punktist 26 kuulutatakse pakkumine suulise enampakkumise läbiviija poolt lõppenuks pärast kõrgeima üürisumma pakkumise kolmekordset teatamist. Enampakkumise võitjaks kuulutatakse isik, kes on pakkunud kõrgeimat üüri.

2.6. Korra punkti 41 kohaselt enampakkumise tulemused kinnitab Narva Linnavalitsus oma korraldusega ühe kuu jooksul pärast nende läbiviimist. Enampakkumise korraldaja esitab linnavalitsusele kõigi komisjoni liikmete ja protokollija poolt allkirjastatud enampakkumise läbiviimise protokolli ning pakkujate kaebused ja protestid. 

2.7. Vastavalt Korra punktile 43 pärast enampakkumise tulemuste kinnitamist sõlmitakse võitjaga kasutusleping. Juhul, kui enampakkumise võitja keeldub kahe nädala jooksul enampakkumise tulemuste kinnitamise päevast lepingu sõlmimisest, võib linnavarakomisjon tunnistada enampakkumise võitja lepingu sõlmimiseks õiguse kaotanuks. Enampakkumise korraldaja teavitab sellest suuruselt järgmise pakkumise teinud osalejat. Viimase nõusolekul kinnitab linnavalitsus ta enampakkumise võitjaks ja temaga sõlmitakse kasutusleping.
2.8. Narva Linnavolikogu 21.06.2005 määruse nr 20/57 „Linnavara eeskiri“ punkti 53 kohaselt vara annab kasutusse vara bilansiline valitseja. Korra punkti 49 kohaselt sõlmib linna nimel kasutuslepingu kohaliku omavalitsuse asutus, kelle bilanssi nimetatud linnavara kuulub. Antud juhul sõlmib Narva linna nimel üürilepingu Narva Linna Arenduse ja Ökonoomika Amet, kes on Narvas Linda tn 4 hoones 5. korrusel asuvate ruumide nr 15-17, 24-27 bilansiline valdaja.

3. OTSUS

3.1. Kinnitada Narvas Linda tn 4 hoones asuvate 5. korruse ruumide nr 15-17, 24-27 üldpindalaga 275,0 m2 kasutusse andmiseks 08.08.2013 korraldatud avaliku suulise enampakkumise tulemused (vastavalt lisatud 08.08.2013 protokollile nr 1-a) ning kinnitada enampakkumise võitjaks LazerGames OÜ, registrikood 12465359.
3.2. Narva Linna Arenduse ja Ökonoomika Ametil sõlmida LazerGames OÜ-ga punktis 3.1. nimetatud linnavara üürileping vastavalt kehtestatud enampakkumise tingimustele.
4. RAKENDUSSÄTTED

4.1. Narva Linna Arenduse ja Ökonoomika Ametil teha korraldus teatavaks LazerGames OÜ-le.
4.2. Korraldus jõustub seadusega sätestatud korras.

4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

